Cues de pansa | Blog de pràctiques\nUnitat Didàctica: els arbres.\nAquest post pretén “suportar” tot el contingut de l’exercici que se’ns proposa desenvolupar al mòdul 4 del curs telemàtic de formació ( Recursos i eines TAC per a Educació Infantil ).\nPer una banda ens han estat donades unes “pistes” sobre la realització de l’exercici i sobre com i on presentar-lo i fer-lo arribar al tutor. Jo he pensat que està bé transformar un document word en pàgina web, per les característiques i avantatges que això suposa. Però he valorat també que una manera de donar operativitat al blog creat en ocasió de la pràctica del mòdul 1, era justament desenvolupar la pràctica del 4 en el mateix blog ( i no pas crear-ne un altre per a l’ocasió, com se’ns suggeria). Opino que el blog és un bon suport, tant per a continguts multimèdia (imatges estàtiques, vídeos, música) com per a enllaços a altres pàgines web. I és per aquest motiu que he optat per fer-ho aquí.\n2/ Justificació de la unitat:\nLa unitat didàctica porta per títol “Els arbres” i es treballa durant uns quinze dies en el primer trimestre (Específicament durant la darrera quinzena del mes de novembre). Com que s’està treballant la tardor, penso que la unitat didàctica dels arbres és força oportuna ja que té molt a veure i està força relacionada amb el tema. La unitat es treballa amb nens de la classe de P-5.\n-Reconèixer i diferenciar les diferents parts de l’arbre.\n-Adonar-se de les funcions vitals de les parts de l’arbre.\n-Fer correspondre els diferents arbres amb el seu fruit.\n-Diferenciar i anomenar les diferents parts de la castanya.\n-Diferenciar els noms dels arbres i el nom dels fruits. Escriure les paraules.\n-Parts de l’arbre: arrels, tronc i branques, fulles.\n-El castanyer i la castanya; el roure i l’aglà; el pi i la pinya.\n-Parts de la castanya: pelló, pell dura, pell fina, castanya.\n-Conte: Per què hi ha arbres que no perden les fulles a l’hivern?\n-Cançons: La castanyera.\n-Fem una presentació visual del tema: amb l´ordinador obert, mostrem imatges d´arbres en concret, de boscos, de paisatges de muntanya,…\n(No em funciona l’enllaç i no sé per què)\n-Expliquem el conte “L’arbre màgic”. Primer a la classe, en rotllana. Un altre bon recurs seria intentar una representació del conte. Finalment podem reforçar l’activitat anat a l’audició-visualització corresponent a:\n-Mirem fotografies de diferents classes d’arbres i n’observem les diferències: castanyer, roure, pi:\n-Audició de la cançó “M’agrada la tardor”.\n(Només he trobat la lletra escrita i la partitura de la música, no cap arxiu de so).\n-Parlem de les diferents parts de l´arbre, a partir de l’observació d’imatges concretes d’arbres individuals.\n-Expliquem que cada arbre té un fruit en concret. Mostrem imatges de castanyes, d’aglans i de pinyes. Aquesta activitat serà prèvia a l’observació directa de castanyes, d’aglans i de pinyes i pinyons. També les manipularan i les classificaran, segons diferents consignes.\n-Escrivim, sota la imatge de cada arbre, el seu nom: castanyer, alsina i pi.\n-Fem el mateix amb el nom de cada fruit: castanya, aglà i pinya.\n-Audició de la cançó “Marrameu”:\n-Audició de la cançó “La castanyera”:\nThis entry was posted in General on 15 December 2008 by smasabeu.\nValoració de dos blogs\nÉs el blog de l’aula de música del CEIP Sant Martí d’Arenys de Munt, gestionada per les dues especialistes de música, la Maite Casquete i la Marta Grané.\nEl blog comença amb una cita de Nietzsche força il.lustrativa i suggerent al voltant de la música: “Sense la música la vida seria un error.”\nNo tan sols mostra la vida que es desenvolupa a l’aula de música, sinó que és com l’aparador de tota l’escola. Per ella passen tots els grups classe de l’escola, des de P-3 fins a 6è de primària. El blog recull activitats musicals fetes per tots els grups, des de principi de curs. També hi ha la categoria d’exalumnes.\nEstà absolutament actualitzat. Amb data 29/10/08 estan penjats posts de tots els grups de l’escola. Funciona des del mes de gener del 2007.\nEls alumnes s’hi poden moure amb certa autonomia perquè hi ha una opció configurada de poder ser usuaris del blog. També tenen habilitada la possibilitat de deixar comentaris en els diferents posts publicats. I compten amb l’ajut de l’agenda que els recorda les diferents activitats i controls. Per als més petits és interessant saber que hi poden accedir per a veure i escoltar les gravacions de les dances i cançons en les que surten ells mateixos.\nEvidentment, la participació dels alumnes es nota.\nCom a possibles usuaris, les famílies també hi tenen accés per a dir la seva.\nEn dos apartats d’enllaços, s’hi mostren, per una banda, pàgines web interessants relacionades amb la música i, per una altra, un llistat de blogs “interessants” relacionats amb l’escola per alguns motius en particular.\nResulta un blog interactiu i interessant. Als mestres ens dóna la possibilitat de trobar molt material relacionat amb la música als diferents nivells d’EI i Primària. També ens ajuda aportant força idees que ens resulten productives en la nostra tasca.\nEl blog de P-3.\nÉs el blog del CEIP Sagrada Família de Caldes d’Estrac. Però aquest és el de la classe de P-3, els cargols.\nMostra la vida de la classe de P-3, gairebé diàriament, des del 17/9/08. Els pares tenen la possibilitat d’accedir a les activitats que es desenvolupen a la classe, mitjançant fotografies o enregistraments d’àudio. També hi ha arxius d’àudio.\nEstà actualitzat. El darrer post és del 29/10/08.\nEls alumnes s’hi poden moure si l’adult els mostra les imatges i els enregistraments.\nElls, com que són petits, encara no hi participen, malgrat que en són els protagonistes.\nLes famílies hi participen en tant que hi poden deixar els seus comentaris.\nEls enllaços proposats es resumeixen en dues grans categories: la primera, la que pertoca als mateixos cargols, i la segona, la que parla de les altres classes de parvulari. Com a llista de blogs, hi apareix el blog de Direcció, el de Primària, el de P-4, el de P-5 i el de Fem música, comentat anteriorment.\nHi ha una web interessant, al voltant de recursos i idees, assenyalat en algun post: wiggle-eyes.com.\nPenso que és un blog molt acollidor que apropa la dinàmica de la classe als pares. També ens dóna bones idees i recursos als altres mestres.\nThis entry was posted in Valoracions on 29 October 2008 by smasabeu.\nAdjunto una altra imatge fixa de la classe de les tortugues (P-3 A). És el racó de la tardor. Previ al seu muntatge, es va fer una conversa al voltant dels fruits de tardor que cada nen havia portat a la classe. Es feia una observació, es deia de quin color era, de quina mida, es tocava i es parlava de la forma que tenia i també s’olorava cada fruit. Després la mestra preguntava si el nen sabia com es deia aquella fruita i, si ho sabia, es deia el nom, es posava al damunt la taula, i col.locàvem el cartell amb el seu nom al costat.\nOi que va quedar bonic?\nThis entry was posted in Dinàmiques de classe on 26 October 2008 by smasabeu.\nAdjuntar arxius de so\nAquesta pràctica consisteix en adjuntar arxius de so. Reconec que la meva debilitat és la música, i, com que a l’escola es fan diverses activitats relacionades amb ella, l’arxiu adjuntat pot tenir vàries utilitats.\nDe totes maneres, he de dir que malgrat que el format és mp3, he tingut molts problemes de mesura. Totes les proves que he fet anteriorment, em deien que l’arxiu era massa gran. Això m’ha condicionat l’elecció de l’arxiu.\nVinga, malgrat tot, a gaudir-ne força.\nThis entry was posted in General on 26 October 2008 by smasabeu.\nImatges en moviment al blog\nAnem a veure si me’n surto.\nCom que aquesta és una gravació d’una peça de música, ara gaudirem de la interpretació. Aquesta música es pot fer servir com a sessió de relaxació a primera hora de la tarda, per exemple, abans de començar les activitats que hi hagi programades.\nPianista: Carles Pons ( 16 anys).\nThis entry was posted in Música on 26 October 2008 by smasabeu.\nAquí estic, provant i provant, aquest blog que em costa TANT de gestionar. No, si jo ja ho dic sempre. Això de les noves tecnologies no està pas fet per mi.\nNo us puc deixar comentaris als vostres blogs, perquè quan intento fer-ho, no em permet d’accedir-hi iniciant sessió. En fi, em sembla que no me’n sortiré.\nMalgrat tot, sabeu que he visitat i llegit tots els vostres blogs i penso que us en sortiu prou bé. Felicitats!\nBé, espero que descanseu força, que demà ens espera un dia dur.\nThis entry was posted in General on 23 October 2008 by smasabeu.\nAquest és el matí del dilluns 20 d’octubre, a les 9.50, a la classe de P-3 A ( la classe de les tortugues) de l’escola on treballo a Vilafranca. Jo entro llavors a l’aula per a fer el reforç. La tutora ha acabat una feina de rutines i explica als nens que ara que jo he arribat, aprofiten per a fer un joc ( que és una sorpresa…!). Agafa una gran bossa on hi ha un munt de glans que havia collit el dia abans al bosc. Repartim un mocador de paper a cada nen i, al damunt, hi posem un bon grapat de glans. Els glans estan separats del “barret” corresponent. La tutora explica que els glans han perdut la seva caseta i que, entre tots hem d’ajudar-los a trobar-la. Els nens ben concentrats, passen una bona estona, provant i provant quina caseta li escau millor a cada gla: una li és petita i no hi quep, l’altra li va grossa, i la perd, (visca…! aquesta és la seva, li va bé…!).\nI així amb una i altra, fins que tots els glans troben la seva casa o fins que totes les cases tenen el seu llogater. Moltes, és clar, cauen al terra, d´altres canvien de mocador i algunes fins i tot són mossegades.\nSe’ns fa l’hora de fer pipi i anar a buscar la bosseta, parar la taula amb el tovalló i començar a esmorzar. Cantem la cançó del Nyam-nyam, bon profit, i vinga, que aviat sortirem al pati a córrer i jugar! A fora, avui el sol ens alegra el matí i ens dóna més alegria.\nThis entry was posted in Dinàmiques de classe, General on 20 October 2008 by smasabeu.


L'Agenda 21 informa sobre l’ampliació de l’Escoleta i campanyes de sensibilització en el manteniment de la via pública i la conducció responsable | Ajuntament de Vilamarxant\nL'Agenda 21 informa sobre l’ampliació de l’Escoleta i campanyes de sensibilització en el manteniment de la via pública i la conducció responsable\nLa regidora de Participació Ciutadana i Qualitat, Amparo García, també va anunciar que l’Ordenança de tinença responsable d’animals està preparada per a dur a ple.\nEn la reunió de l’Agenda 21 d’ahir, es van tractar diferents temes relacionats amb el manteniment responsable dels espais públics, les places als centres d’educació Infantil i Primària del municipi i la seguretat vial.\nCampanyes de sensibilització sobre el manteniment dels espais públics\nEn primer lloc, la regidora de Participació Ciutadana, Comunicació i Qualitat, Amparo García, va explicar la posada en marxa de dues campanyes de sensibilització que l’Ajuntament de Vilamarxant llançarà pròximament sobre el manteniment de la via pública, parcs i jardins.\nSegons dades de la Regidoria, recollides per l’App ‘VilamarxantInfo’, pel registre d’entrada i per comunicació directa amb la ciutadania, la major part de queixes són relatives als excrements i orines dels animals. Per millorar la convivència ciutadana en este sentit, està previst dur a ple l’actualització de l’Ordenança de tinença responsable d’animals. Amb ella, els propietaris i propietàries d’animals domèstics disposaran d’una guia sobre quins són els comportaments permesos i sancionables; d’altra banda, la Policia Local també tindrà una ferramenta per poder establir les sancions per accions antihigièniques, maltractaments o per falta de civisme.\nPer complementar esta ordenança, es posarà en marxa una campanya amb quatre actuacions:\n1. Un fullet informatiu de bones pràctiques, en el qual s’explicaran totes les actuacions necessàries que cal complir amb les mascotes per mantindre-les sanes, regulades, segures i sense que ocasionen molèsties.\n2. En segon lloc, es durà a terme una campanya per evitar el deteriorament del mobiliari urbà per l’orina dels gossos. Es tracta d’uns cartells que es col·locaran als fanals del municipi amb la llegenda ‘el pipi em destrueix’.\n3. També es repartiran ‘replega caques’ entre els propietaris i propietàries d’animals domèstics, elaborats amb cartó biodegradable.\n4. Per últim, la Policia Local vetlarà pel compliment de la normativa.\nA més, l’empresa concessionària de la gestió de residus urbans al municipi també realitzarà una campanya de conscienciació sobre bones pràctiques amb el fem que es genera a llars i establiments. Esta iniciativa està contemplada en el plec de condicions del contracte del servei, i amb ella, s’intentarà sensibilitzar els ciutadans i ciutadanes perquè respecten els horaris per dipositar el fem als contenidors i per fomentar el reciclatge de residus.\nAmpliació de l’Escola Infantil Municipal per atendre les necessitats presents i futures de les famílies\nEl segon punt de l’ordre del dia feia referència al nombre de places escolars als centres municipals i la seua idoneïtat.\nEl regidor d’Educació, Voro Golfe, va destacar que “a l’educació obligatòria hi ha suficients places disponibles per als xiquets i xiquetes del municipi quedant, en molts casos, vacants per cobrir”.\nSegons va explicar el regidor, "on la demanda i l’oferta de places presenta, des de fa anys, un desajustament és en el període d’ensenyament no obligatori d’1 a 2 anys. Històricament hi ha un dèficit de places al San Francisco y Santo Domingo i a l’Escola Infantil Municipal, on les llistes d’espera estan en constant renovació".\nEn l’educació no obligatòria de 2 a 3 anys, s’incorpora l’oferta de 18 places de l’aula del CEIP Horta Major, concedida per la Conselleria d’Educació ara fa dos anys, davant la sol·licitud presentada per l’Ajuntament de Vilamarxant, amb la qual cosa hi ha suficient espai per als xiquets i xiquetes de Vilamarxant d’eixa franja d’edat.\nPer solucionar eixe dèficit de places d’1 a 2 anys i evitar problemes futurs, la Diputació de València ha acceptat la proposta de l’Ajuntament per finançar un projecte d’ampliació de l’Escola Infantil Municipal, inclòs des de novembre de 2017 en el Pla Provincial d’Obres i Serveis (PPOS). L’ampliació suposarà una millora de les instal·lacions, així com l’increment de les places ofertades pel centre. Les obres es duran a terme en el 2018.\nPel que fa a l’educació Primària i Secundària, no hi ha mancança de places a cap dels tres centres públics i del col·legi concertat de Vilamarxant.\nEducació vial per als escolars\nEn el següent punt de la reunió, Amparo García va presentar un programa de sensibilització per a escolars i joves sobre trànsit i mobilitat, que comptarà amb la col·laboració de la Policia Local i la DGT. Tindrà lloc en el mes de febrer i estarà adreçat a estudiants de Primària i Secundària de tots els centres del municipi.\n"Es conscienciarà Els xiquets i xiquetes sobre la importància d’una conducta respectuosa i prudent al volant; i se’ls ensenyaran les normes bàsiques del codi de circulació per a vianants i vehicles. A més, als estudiants de Secundària se’ls mostraran les conseqüències tant físiques com legals de conduir baix els efectes de l’alcohol i les drogues·, explicava.\nLa matèria se’ls impartirà des d’una perspectiva pràctica, amb una pista de circuit urbà adaptada als patis dels centres, on treballaran bones conductes quant a semàfors, passos de vianants, ús del casc i circulació segura en general. Els alumnes de Secundària podran accedir a un simulador de bolcada perquè experimenten la sensació de pèrdua de control i bolcada d’un vehicle.\nEls assistents al fòrum van proposar que, dins d’esta iniciativa, també es consciencie sobre el perill de les distraccions amb els telèfons mòbils, tant al volant com a peu.\nAl final de l’acte, alguns veïns del municipi van formular diferents qüestions. Una d’elles va centrar-se en el nombre de ‘badens’ del carrer de les Rodandes. Des de l’equip de Govern, el segon tinent d’alcalde, Eliseo Sanz, va informar que els ‘badens’ s’ajusten a un informe de la Policia Local però, en tot cas, “es reconsiderarà la seua quantitat amb l’ajuda d’este cos de seguretat, mantenint sempre com a prioritat la seguretat dels vianants”, remarcava.\nEl transport públic va ser una altra de les preguntes plantejades. L’alcalde de Vilamarxant, Jesús Montesinos, va recordar que des del consistori es treballa, a curt termini, per millorar les connexions amb el metro de Riba-roja de Túria, per donar un servei de correspondència amb les seues freqüències. Amb esta millora, l'Ajuntament haurà de fer una aportació econòmica més elevada.\nPerò, com ressaltava el primer edil, “en estos moments des de la Generalitat estan tramitant-se les noves concessions de transport públic. La nostra demanda és que el servei de transport de Vilamarxant s’incloga en una d’estes concessions perquè l’Ajuntament no haja de fer cap aportació, sinó que siga la Conselleria d’Habitatge, Obres Públiques i Vertebració del Territori qui implemente el servei”.


Actualitzat 23/11/2020 17:14 CET\nSàmper recorda que tampoc no es poden fer servir les barres dels bars i restaurants\nLa Generalitat aplicarà a les terrasses dels bars i restaurants que estiguin cobertes a més de dos costats les mateixes restriccions i limitacions d'aforament que a l'interior dels locals de restauració.\nAixí ho ha explicat aquest dilluns el conseller d'Interior de la Generalitat, Miquel Sàmper, en una roda de premsa telemàtica quan ha parlat sobre les restriccions pel coronavirus, en la qual ha comparegut al costat de la consellera de Salut, Alba Vergés.\n"No oblidem que les terrasses han de tenir com a mínim dos laterals oberts per ventilar. Si no, es considerarà que tenen els mateixos paràmetres que els espais interiors i per tant s'aplicarà la normativa del Procicat que fa referència a l'interior", ha dit Sàmper en vista de la possibilitat que els bars i restaurants cobreixin les taules exteriors a l'hivern.\nAixí, malgrat que es preveu que els establiments puguin fer servir el 100% de l'aforament a les terrasses, els locals que decideixin cobrir les taules exteriors només podran fer servir el 30% de l'espai, la mateixa limitació que s'aplica a les taules de l'interior.\nEl conseller també ha recordat que "no es planteja el consum a les barres" de bars, que continua sense estar permès, i ha recordat la importància de mantenir la distància i la ventilació als locals.\nMENYS TRÀNSIT DIJOUS\nPel que fa a les xifres de mobilitat, ha exposat que dijous passat es va produir un augment de mobilitat respecte a un dijous d'abans del confinament municipal els caps de setmana, però "sensiblement inferior a d'altres caps de setmana" des que es va establir aquesta restricció.\nEn comparació amb el que és habitual un dijous, van sortir de Barcelona un 2,63% més de vehicles, mentre que les darreres setmanes s'havien registrat uns augments per sobre del 12%: "Aquesta dinàmica d'avançar-se al cap de setmana per anar a segones residències abans del toc de queda ha baixat i de manera notable".\nEn la línia de les setmanes anteriors, a l'entorn metropolità el trànsit va caure un 39% divendres, un 79% dissabte i un 84% diumenge.\nGAIREBÉ 800 DENÚNCIES\nEls Mossos d'Esquadra han denunciat 797 persones aquest cap de setmana en relació amb les restriccions del coronavirus, han tancat quatre locals i han desallotjat tres festes: una a la muntanya de Montjuïc divendres a la nit, amb 80 persones; una altra dissabte a la nit a l'Hospitalet de Llobregat (Barcelona) amb 18 persones; i una altra en un pis del passeig de Gràcia de Barcelona, on dissabte a la nit es van reunir 20 persones.\nDes del 16 d'octubre, els Mossos i les policies locals han denunciat 40.246 persones per les restriccions de l'estat d'alarma i han identificat 81.693 persones.


Zonasec » El CE APA Poble-sec crea una secció de futbol virtual\nEls anys passen i l’esport evoluciona. De fet, cap dels fundadors del CE APA Poble-sec hauria pogut presaguiar res similar 30 anys enrere. Però el futur ja és aquí i des del club s’han volgut adaptar a la nova era virtual. Per aquest motiu, l’entitat ha decidit crear una secció d’eSports; és a dir, d’esports virtuals. Si bé ara com ara el club només s’ha inscrit a la lliga de FIFA18 per a PS4, els promotors en destaquen que d’aquesta manera l’equip podrà “ampliar els límits de la nostra ciutat i passar a ser coneguts més enllà”. O dit d’una altra manera, competiran futbolísticament i de forma digital amb equips de tot l’Estat.\nEn aquest sentit, CE APA Poble-sec s’ha inscrit en una de les millors lligues d’eSports: la VFO (Virtual Football Organization) i fins fa uns dies enrere encara buscaven jugadors per poder-los integrar a l’equip. Cal destacar, però, que el debut oficial de l’equip poblesequí a la competició ha sigut al vespre d’aquest passat 9 d’abril. De fet, els horaris dels partits (diaris, en lloc de setmanals com acostuma a passar en la competició real) sempre comencen entre les 23.10 i les 23.25 hores. Per tal d’explotar al màxim la possible audiència, els integrants de la nova secció asseguren que retransmetran els partits per streaming a través del seu canal de Youtube batejat amb el nom de “CE APA POBLE-SEC”.


La Biblioteca d'Espai Escalada > a Espai Esports d'espai.info\nInici / ESPAI ESPORTS / ESPAI ESCALADA / La Biblioteca d’Espai Escalada\nA La Biblioteca d’Espai Escalada trobaràs tots els títols editats en relació al món de l’escalada\nBenvinguts a La Biblioteca d’Espai Escalada en aquest espai us anirem presentant totes aquelles publicacions que us siguin útils per tal de descobrir experiències, indrets i tècniques, tant pel fa a la seva pràctica com a l’hora de prepara-vos.\nEL PREUS I DISPONIBILITAT INDICATS ALS TÍTOLS DE LA BIBLIOTECA D’ESPAI ESCALADA HO SÓN A TÍTOL ORIENTATIU I PODEN PATIR VARIACIONS.\nELS ÚNICS PREUS VALIDS SÓN ELS FIXATS AMB AMAZON EN EL MOMENT DE REALITZAR LA COMPRA\n-Teràpia Vertical: Vivències d’un escalador singular. De Armand Ballart Codó\nTeràpia vertical ofereix un particular repàs a l’escalada en roca de tota la vida, des d’una òptica oberturista d’acord amb la faceta més reconeguda de l’autor. Partint d’un viatge retrospectiu al passat per tal de fer una panoràmica dels orígens de l’escalada, aleshores una activitat minoritària. Aquest llibre assenta els fonaments d’un esport cada cop més de moda tot i les dificultats que traspua.\nDescobreix tot un seguit d’indrets emblemàtics propers on poder practicar l’escalada molts dels quals són llocs pràcticament estrenats per l’autor. I desvela les característiques intrínseques a aquest entorn alpinista. Segons l’autor, aquest llibre, que es dirigeix a tots els públics, amateur o expert, compta amb una pretensió modesta d’encertar la drecera més directa per captar la màgia que ofereix el món de l’escalada d’aventura. “EDITAT AMB EL SUPORT DEL DEPARTAMENT DE CULTURA DE LA GENERALITAT”\n-Catalunya vertical: 136 itineraris d’escalada en roca. De Joan Jover i Garcia\nAquesta guia recull 136 vies dels massissos més significatius de Catalunya on es practica l’escalada en roca. De cada indret, l’autor ha triat les escalades més representatives, normalment d’estil clàssic, que poden motivar els escaladors i ajudar a fer conèixer la muntanya catalana, l’àmbit de la guia és la Catalunya autònoma, la Franja de Ponent i la Catalunya Nord. La guia està adreçada tant a aquells escaladors que no coneixen gaire ni els indrets que es presenten ni les vies que es descriuen, ja sigui perquè comencen en aquest esport o perquè són de fora de Catalunya, com a aquells que ja tenen un coneixement d’aquest esport a casa nostra però que volen aprofundir-hi. Com diu l’autor del llibre, «al cap i a la fi, l’escalada és també un pretext per recórrer la terra i compredre-la millor».\n-Història de l’escalada a Montserrat. De Josep Fatjó i Gené\nEl muntanyisme a Catalunya ha tingut sempre com a referent la muntanya de Montserrat. Que ha estat, des de principis del segle vint, l’escola predilecta de la majoria d’escaladors del nostre país. El llibre que teniu a les mans explica amb detall els fets més destacats de cada època, començant per la primer escalada documentada l’any 1851 i acabant avui mateix.\n-Montserrat Rock Climbs: Vessant Sud (meitat est). De Josep Enric Castellnou i Xavier Riera\nL’extens vessant sud montserratí s’aixeca esculpint profunds i ufanosos canals entre roques gegantines fetes del conglomerat de millor qualitat de tota la muntanya. Els típics còdols gaudeixen d’una fina cobertura de sediment calcari que dóna a la pedra un tacte més aspre, una major adherència. A més, les condicions climàtiques menys severes típiques del migdia mediterrani han permès als mateixos còdols mantenir les formes originals més cantelludes, no tan arrodonides. El resultat és un rocam idoni per a l’escalada lliure.\nDes dels vuitanta s’han obert centenars de nous itineraris d’escalada amb el denominador comú d’escalada lliure en roca boníssima. La guia Rocktopo que teniu a les mans és una selecció de vies d’escalada recomanades de la meitat est de Montserrat sud, des de Collbató fins al Bruc, inclou el Clot de la Mònica, la Plantació, la Vinya Nova, els Plecs de Llibre-Montgròs, i Can Jorba. Esperem que les ressenyes detallades elaborades amb dades de primera mà us siguin d’utilitat i que, més enllà de la informació que en pugueu treure, us motivin a endinsar-vos a les muntanyes de la vostra vida.\n-Barranquisme al Port. Mapa excursionista impermeable. Escala 1:50.000. Editorial Piolet. De Editorial Piolet\n-Guia d’escalada clàssica a les Muntanyes de Prades de Josep Jané Vallvey\nAquesta guia recopila totes les vies d’escalada clàssica de les Muntanyes de Prades, és a dir, les que s’han obert des de baix seguint els preceptes tradicionals d’aquesta activitat. És una tria particular que vol treure a la llum unes escalades relegades a un segon pla des de la gran expansió de l’escalada esportiva. Sorprèn veure que són moltes més del que ens podríem imaginar, i no ha d’estranyar veure inclosa en aquesta selecció des d’una via totalment des equipada fins a una difícil via de placa d’un sol llarg perfectament equipada amb parabolts. En cadascuna de les vies (dividides en vuit zones diferents, que al seu torn se subdivideixen en sectors) es fa referència a la primera ascensió, a la dificultat, als metres de recorregut, a l’equipament instal·lat a la paret i al material necessari per escalar-la.\n-Escalades a Montserrat, el Cairat i Sant Llorenç del Munt i l’Obac. 87 vies d’escalada d’estil clàssic – X Premi Vèrtex – de Albert Masó Garcia (Autor), Òscar Masó Garcia (Autor)\nLa guia que teniu a les vostres mans és un recull inèdit i personal de 87 vies d’escalada de caire clàssic, situades a Montserrat. Al Cairat i Sant Llorenç del Munt, i a l’Obac, tres massissos agermanats i de roca conglomerada que es troben al nord-oest de l’àrea metropolitana de Barcelona. Es tracta d’escalades de dificultat mitjana o baixa, obertes des de baix pels autors del llibre al llarg de més de 15 anys d’activitat, i que recorren agulles i parets emmarcades en un entorn encisador, de vegades fins i tot salvatge.\nEls acurats mapes, croquis i descripcions us facilitaran la tasca d’escollir i localitzar els itineraris sobre el terreny. També hi trobareu uns breus apunts anecdòtics que us permetran conèixer detalls curiosos de les obertures d’algunes de les vies. Aquests itineraris, humils, d’aventura i d’exploració, de ben segur que us obriran les portes a racons que desconeixíeu d’aquestes muntanyes tan properes i estimades.\n-Torrelles de Llobregat, escala 1:15.000. Mapa excursionista. Editorial Piolet.: Centre Excursionista Torrellenc. Escala 1:15.000\n-Escalada en roca: Manual pràctic: 3 (Manuals de muntanya) de Nando Gel\nL’escalada en roca és un esport prou ampli i complex, en el qual és necessari tenir una formació sòlida i progressiva per poder gaudir-ne amb la màxima seguretat. Això porta temps, però durant el procés d’aprenentatge ens adonarem que no solament aprenem una sèrie de tècniques, sinó que, a més, descobrim el millor de nosaltres mateixos. Aquest manual pretén ser una eina útil per a totes aquelles persones que comencen el bonic camí en l’aprenentatge de “l’art d’escalar”. S’hi recullen de manera detallada el material necessari i la seva utilització, les tècniques de progressió i seguretat tant en vies esportives com clàssiques, exercicis pràctics per desenvolupar la gestualització, tècniques d’autorrescat, el ràpel, conceptes sobre l’entrenament i com fer una bona planificació per dur a terme la nostra activitat amb garanties d’èxit.\n-L’Himàlaia hivernal: L’últim repte: 8 (Annapurna) de Bérénice Rocfort-Giovanni (Autor), Émilie Brouze (Autor), Francesc Roma i Casanovas (Traductor)\nVivències esfereïdores, apassionants i increïbles de les poques persones que s’han atrevit a enfrentar-se a l’hivern himalaià.\nL’espectacular operació de rescat d’Élisabeth Revol al Nanga Parbat (8.125 m), el mes de gener de 2018, va posar al descobert una disciplina poc coneguda: l’himalaisme hivernal. Qui són els muntanyencs que es dediquen a aquesta especialitat? Què els motiva a afrontar aquelles condicions inhumanes? Quina és la història d’aquesta pràctica extrema de muntanya?\nEspecialitzades en fets de societat, Émilie Brouze i Bérénice Rocfort-Giovanni han investigat aquest univers sense sentit. El seu llibre va adreçat a tots aquells a qui subjuga i interpel·la el compromís d’aquests conqueridors de l’inútil. S’han entrevistat amb Krzysztof Wielicki i Leszek Cichy, els primers conqueridors d’un vuitmil durant l’hivern, l’Everest, l’any 1980, formant part d’una expedició nacional polonesa. Els polonesos s’han convertit en els herois de l’hivern himalaià fins a la caiguda del mur de Berlín.\nDesprés d’ells, pocs escaladors s’arrisquen a anar a l’Himàlaia durant l’estació hostil. En canvi, els drames han estat nombrosos. Entre altres, Anatoli Boukreev, Jean-Christophe Lafaille i Tomasz Mackiewicz, tres personalitats turmentades, no n’han tornat mai.\nEl testimoni de l’italià Simone Moro, una de les figures actuals de la gesta hivernal, és eloqüent, tant com apassionants són els intercanvis de les autores amb Élisabeth Revol i els seus rescatadors, Denis Urubko i Adam Bielecki, incansables guerrers del glaç.\n-Lleida Climbs: Selected Sport Climbs in the Province of Lleida. Edició en Català de Pete O’Donovan (Autor), Dani Andrada (Autor)\nEs tracta de la tercera edició de la guia selectiva de Lleida Climbs més venuda a un dels millors llocs d’escalada esportiva d’Europa: la província catalana de Lleida. La zona és el somni d’un escalador de roca, que ofereix milers de parcel·les magnífiques i completament atornillades. Situades enmig d’alguns dels paisatges més espectaculars de l’Europa occidental. Escrita conjuntament amb Dani Andrada, un dels escaladors més importants del món, la guia inclou 158 sectors separats repartits en 22 zones, que ofereixen gairebé 3.900 rutes (un 40% més que a la 2a edició de Lleida Climbs) entre grau III (sever) i 9b + (dur!) I va des de pocs metres de llarg fins a més de 100 m. Escrit en anglès, català i castellà amb coordenades GPS per a zones d’aparcament clau,\nThis is the 3rd edition of the best-selling Lleida Climbs selective guidebook to one of the finest sport climbing venues in Europe: the Catalan province of Lleida. The area is a rock climber’s dream, offering thousands of superb, fully bolted pitches all set amidst. Some of the most spectacular scenery in western Europe. Written in conjunction with Dani Andrada, one of the world’s leading climbers, the guidebook features 158 separate sectors spread across 22 zones, offering almost 3,900 routes (40% more than in the 2nd edition of Lleida Climbs) of between grade III (severe) and 9b+ (hard!) and ranging from just a few metres in length to over 100m. Written in English, Catalan and Castillian with GPS co-ordinates for key parking areas,\n-A Tota Cresta: 30 crestes del Pirineu de Manel Borrell i Vilaseca (Autor), Enric Faura Busto (Autor) -NOMÉS QUEDA 1 EXEMPLAR EN STOCK-\nAquest llibre inclou una selecció dels trenta millors recorreguts per les crestes pirinenques, tant els més clàssics com altres d’inèdits i desconeguts. Recórrer les carenes més o menys entretallades que s’enfilen als cims és una pràctica pirinenca molt completa i gratificant, i d’un encant difícil de resistir. Cal un equilibri entre la tècnica de l’escalada, la resistència i la intuïció per trobar el millor pas. Sempre voltat de grans panoràmiques cap a totes bandes i una sensació d’amplitud i llibertat inigualables. Es tracta d’una manera de viure la muntanya i les ascensions diferent, que no decebrà a qui gosi endinsar-se en el complex món de bretxes, gendarmes i diedres.\n-Victòria en solitari de Peter Habeler (Autor), Enric Soler Raspall (Traductor)\n-Ja Hem Fet El Cim! de Francesc Roma Casanovas (Autor)\nAquest llibre, és una excursió, on coneixeràs els primers homes i dones que, al nostre país, es van enfrontar als reptes que la muntanya els proposava. Descobriràs com van sorgir i es van consolidar els primers clubs i les primeres associacions. Compartiràs les emocions dels qui decidiren viure intensament la muntanya, els seus èxits i els seus fracassos. Els acompanyaràs en les seves primeres sortides al turó de Montgat, al Garraf, a Montserrat, a Sant Llorenç del Munt o al Pedraforca, per endinsar-vos al Pirineu i assolir els cims cabdals de la pica d’Estats i l’Aneto.Viuràs, finalment, les primeres expedicions catalanes a altres continents, als Andes o a l’Himàlaia, amb la conquesta emblemàtica de l’Everest.\n-Els 14 Vuitmils D’Òscar Cadiach I Puig: Trenta-cinc anys als cims més alts de la Terra sense oxigen addicional de Francesc Joan i Matas (Autor)\nÒscar Cadiach i Puig s’ha convertit en el primer alpinista català a assolir els 14 cims de més de 8.000 metres de la Terra, sense l’ajut d’oxigen addicional, després de l’ascensió del Broad Peak principal el 27 de juliol de 2017. Aquest llibre, acompanyat de magnífiques fotografies, és testimoni de les grans aventures del muntanyenc tarragoní (1952) als gegants de l’Himàlaia.\nDes de la seva primera gran conquesta, el Nanga Parbat (1984), on va fer una variant en la travessa del Rupal cap al Diamir, Cadiach ha protagonitzat destacades gestes. Fou el primer occidental a escalar la cara NNW de l’Everest i el segon esgraó en lliure (1985). I obrí noves rutes al Broad Peak Central, la Fem Tarragona per la vessant del Xinjiang xinès (1992), i al Cho Oyu, la Free Tibet, per l’aresta NNW (1996). El 2012 inicià la cursa per culminar els sis darrers vuitmils que li faltaven. L’Annapurna, el Dhaulagiri, el K2 -els tres aconseguits aquell mateix any-, el G-I, el Kangchenjunga (tots dos el 2013) i el Broad Peak (2017). Que coronà després de quatre expedicions consecutives. És guia d’alta muntanya UIAGM i tècnic superior d’Esport en l’especialitat de Muntanya. Té la Creu de Sant Jordi que atorga la Generalitat de Catalunya.\n-Escalada clàssica a les muntanyes de Prades: Crònica d’ascensions mítiques i batalles perdudes de Josep Jané Vallvey (Autor)\n-Jordi Pons. Alpinisme sense ficció. De Jordi Pons Sanjinés (Autor)\n-Montserrat: Les 32 millors excursions i vies ferrades de Francesc Roma i Casanovas (Autor)\nAquesta guia recull 32 itineraris per recórrer el massís de Montserrat. Són propostes per a tots els gustos que es poden fer en una sola jornada sense haver de córrer. El massís de Montserrat té amb prou feines 10 km de llargada i 5 km d’amplada, i encara és menor la zona que es pot recórrer a peu. Montserrat és tan especial que t’enganxa o no hi tornes. La variada monotonia del seu paisatge pot fer que algunes persones, després de fer una única excursió, ja en tinguin prou.\nPerò en la majoria dels casos, després d’una excursió encara et queden ganes de fer-ne d’altres, perquè les possibilitats de combinació dels elements vegetals, minerals i atmosfèrics són gairebé infinites. Roques erosionades que suggereixen formes canviants amb el pas del temps o d’acord amb el nostre estat d’ànim. Microclimes que afavoreixen formacions vegetals específiques i sobretot la diferència entre la vessant solana i l’obaga, tot plegat converteix la monotonia en un ritme trepidant. Difícilment caminareu mitja hora pel mateix tipus de paisatge, i això convida a seguir avançant.\n-Què és l’escalada? de Isidre Rodrigo (Autor)\nUn llibre que fa possible que els coneixements d’uns quants arribin a moltes persones interessades en el món de l’alpinisme, dins les seves diferents especialitats.\n-Escalar a Xiva De Morella de Jordi Sebastia i Gali (Autor)\nEscalar a Xiva de Morella inclou ressenyes de totes les vies, informacions practiques per a l’escalador i dades complementaries sobre els equipadors, el perquè dels noms, dates i altres curiositats…Amb moltes fotos vol ser un recull del que ha estat la historia de l’escalada a Xiva des dels seus inicis.\n-Castellfollit (Muntanyes de Prades). Guia d’escalada de Pere Alegre i Llaberia (Autor)\nRes es impossible de Kilian Jornet (Autor, Colaborador)\nEn la seva brillant trajectòria, Kilian Jornet ha portat el seu cos al límit, ha patit múltiples lesions, s’ha exposat a grans riscos i ha assolit rècords que han meravellat el món. Amb aparent senzillesa, ha aconseguit el que semblava impossible. Aquest llibre ens mostra la part més íntima d’un esportista d’elit: l’exigència extrema, els temors profunds, la rutina d’una expedició al cim del món i aquella decisió trascendental que separa, en un segon, la vida de la mort. Una lliçó enormement valuosa que ens encoratja a fer realitat els nostres somnis.\n-32 vies ferrades per Catalunya i Andorra de Albert Gironès Domènech (Autor), Marc Pérez i Bou (Autor), Ignasi Vidal i Ribas (Autor)\nA mig camí entre l’excursionisme i l’escalada hi trobem les vies ferrades, itineraris equipats amb esglaons, cables i altres elements metàl·lics que ens permeten enfilar-nos per parets que només es poden superar amb tècniques d’escalada. En aquest volum es descriuen vies ferrades existents a Catalunya i Andorra. Són itineraris de diferents nivells de dificultat, desnivell i recorregut. Des de curts recorreguts per baixa muntanya fins a ascensions de dificultat per alta muntanya, però tots ells s’han d’emprendre amb els coneixements i la tècnica suficient. Aquest recull d’itineraris pretén fer conèixer aquest apassionant món vertical que demana unes normes, molt estrictes, de seguretat i progressió.\nALTRES PUBLICACIONS SOBRE ENTRENAMENT I TÈCNICA EN ESCALADA


infantesa – Paraules de Troia\nEl dijous llarder, botifarra, botifarra. El dijous llarder, botifarra menjaré. I si no n’hi ha prou, una truita, una truita. I si no n’hi ha prou, una truita de dos ous. Normalment, en un dia com avui ens carregàvem la motxilla a l’esquena i ens endinsàvem en una jornada plenament excursionista pel nostre entorn privilegiat: … More Dijous llarder\nDeixa un comentari Dijous llarder\nEl valor de perdre\n“Deu ser perquè estem molt nerviosos… O perquè… O perquè l’Haritz no se les pot parar totes [les pilotes] i ens marquen. O potser perquè ells són més grans que nosaltres i en saben més. Això deu ser.” L’Equip Petit Fa uns dies vaig veure aquest vídeo [feu clic a sobre] i em va fascinar. Abans … More El valor de perdre\n1 comentari El valor de perdre


rutes culturals | Cultura Calvià\nUn recorregut per entendre l’evolució urbana de la Vila de Calvià.\nFoto Domingo Venys\nAutor: Agustí Aguió\nLa idea de fer una visita guiada a la Vila de Calvià va sorgir arran del treball que férem per al número 3 de la revista digital Entorn de Calvià dedicat a l’evolució i configuració urbana dels nuclis tradicionals del municipi, Calvià i es Capdellà. A partir de la bibliografia ja existent i de la consulta de documentació a l’Arxiu Històric de Calvià, vàrem intentar confegir un relat cronològic i espacial dels diversos aspectes que han configurat les trames urbanes d’ambdós nuclis de població, relat que acompanyàrem de nombroses imatges i mapes per ajudar el lector a comprendre’n la línia evolutiva.\nUn cop publicat el treball pensàrem que seria interessant oferir al públic la possibilitat de veure in situ, a peu de carrer, allò que hi havíem explicat –com es diu sovint, val més una imatge que mil paraules. I aquest és l’objectiu de la visita que farem el proper dissabte 21 de març a la Vila (posteriorment en farem una as Capdellà, que anunciarem en el seu moment). Continua llegint →\nAjuntament de Calvià, Calvià vila, Entorn de Calvià, rutes culturals


Comença la fase prèvia del XLII Torneig Internacional Orysol Ciutat de Dénia Comença la fase prèvia del XLII Torneig Internacional Orysol Ciutat de Dénia\nComença la fase prèvia del XLII Torneig Internacional Orysol Ciutat de Dénia\n22 de juliol de 2021 - 10: 04\nAquest diumenge donarà començament el XLII Torneig Internacional Ciutat de Dénia amb la fase prèvia, en la qual 64 participants intentaran lluitar per una plaça en el quadre final que donarà començament dimarts.\nPistes de el Club Tennis Dénia\nA el quadre final accedeixen els 24 millors jugadors i els 8 classificats després de jugar la prèvia. També el mateix dia començaran a disputar-se els partits de el quadre de dobles en el qual participen les millors 16 parelles inscrites.\nCal destacar que el vigent campió en categoria individual, és Carlos Alcaraz, promesa de l'tennis espanyol i que actualment està al número 70 del rànquing mundial.\nDesprés d'haver de ajornar l'any passat aquest gran esdeveniment per la situació sanitària, s'espera que aquest es pugui dur a terme amb tota la normalitat possible i gaudir a l'màxim dels grans tennistes que cada any véxiquet a lluitar per fer-se un lloc entre els millors , sempre respectant a l'màxim les mesures sanitàries d'aquests moments.\nXLII Torneig Internacional Orysol Ciutat de Dénia\nCFS Mar Dénia suspèn el seu darrer partit després de no presentar-se l'equip rival\nMerescut reconeixement a Alex Pella i Lalou Multi pel seu rècord Eivissa-Dénia\nAconseguixen acabar el trajecte de Dénia a Eivissa en un impressionant temps rècord


Tramitació — Centre de Formació Interdisciplinària Superior — UPC. Universitat Politècnica de Catalunya\nSou a: Inici / El curs actual / Mobilitat / Tramitació\nCalendari de tràmits i documentació (mobilitat curs 2022-2023)\nCalendari de tràmits i documentació (mobilitat curs 2021-2022)\nTràmits necessaris per a tot l'estudiantat de mobilitat\nTràmits específics per a l'estudiantat no Erasmus+\nTràmits específics per a l'estudiantat Erasmus+\nTots els estudiants, tant si demanareu beca Erasmus+, com si no la demanareu, haureu d'enviar a cfis.relacions.internacionals@upc.edu els següents documents:\nCarta d'acceptació/invitació de la institució de destí\nCada estudiant ha d'aconseguir un document / carta acreditativa d'invitació/acceptació de la institució corresponent on s'ha d'indicar el següent:\nNom complet de l'estudiant tal com consta exactament al passaport.\nNom complet de l'investigador que acull a l'estudiant (juntament amb les seves dades de contacte).\nDades completes del departament, laboratori, Universitat, empresa, centre de recerca, etc.\nDates previstes d'inici i de finalització de l'estada.\nBreu descripció del treball que es farà durant l'estada i del contingut del TFG (descripció aproximada tècnica i de l'objectiu de l'estada d'unes línies) o, en el seu defecte, una simple menció al tema genèric.\nLa carta ha de ser oficial amb la capçalera i/o segell de la institució, signatura (és suficient amb la signatura de l'investigador), etc.\nSobre les dates aproximades d'inici i finalització, si encara no es coneixen, la recomanació és que poseu 6 mesos complets (per exemple, de l'1 de setembre al 28/29 de febrer, pel quadrimestre de tardor, i de l'1 de febrer al 31 de juliol, pel quadrimestre de primavera).\nTingueu en compte que el finançament màxim que rebreu per l'ajut MOBINT de l'AGAUR (Generalitat de Catalunya) serà per un màxim de 6 mesos, de manera que si a la vostra carta poseu una duració inferior a 6 mesos però després esteu més temps, l'ajut MOBINT no s'ajustarà.\nTingueu també en compte a l'hora de fixar la data de finalització que el TFG s'ha d'avaluar com a molt tard en les següents dates:\nFinals de febrer: pel quadrimestre de tardor si no feu pròrroga.\nFinals de maig: pel quadrimestre de tardor si feu pròrroga.\nFinals de juliol: pel quadrimestre de primavera si no feu pròrroga.\nFinals d'octubre: pel quadrimestre de primavera si feu pròrroga.\nSi ja sabeu les dates exactes o si ja heu pactat amb l'investigador una estada més llarga de 6 mesos, poseu a la carta les dates pactades amb l'investigador.\nAquesta carta és molt important, ja que la necessitareu tant per la tramitació de l'ajut de mobilitat del CFIS com per demanar el visat, tramitar altres ajuts, etc. Com què és molt probable que no us sigui fàcil aconseguir la carta, us recomanem que la demaneu com més aviat millor.\nDocument de Precompromís\nEl document de precompromís ha d’estar signat pel sotsdirector de Mobilitat del CFIS i l'estudiant.\nAssegurança obligatòria On Campus per a tots els programes i modalitats de mobilitat (Erasmus+ i no Erasmus+)\nÉs necessari i obligatori que contracteu una assegurança per cobrir la vostra estada de mobilitat. La UPC té conveni amb On Campus i ofereix una assegurança molt completa. Els preus depenen del país de destí i els podeu consultar al web d'On Campus. La UPC estableix com a obligatori que contracteu aquesta assegurança (teniu la informació completa al web del Gabinet de Relacions Internacionals de la UPC: enllaç).\nPer fer la contractació teniu 2 possibilitats:\nSi la vostra estada comença després de la matrícula corresponent del TFG en mobilitat, en el moment de la matrícula se us afegirà de manera automàtica el preu de l'assegurança OnCampus per mobilitat (excepte els que marxeu a Estats Units o Canadà, que heu de contractar l'assegurança pel vostre compte). Recordeu que heu de pagar la matrícula abans d'iniciar el viatge per a què l'assegurança estigui activa.\nSi l'inici de la mobilitat és anterior a la matrícula corresponent, heu de contractar l'assegurança pel vostre compte mitjançant la web d'On Campus. En aquest cas, heu d'anar a e-Secretaria (expedient CFIS) > Mobilitat > Estada de mobilitat > Documentació i prémer el botó d'"Afegeix" a "Certificat assegurança". Allà heu de pujar un únic pdf que contingui la pòlissa d'Oncampus que heu contractat (amb el vostre nom, dates de validesa i cobertures) i el justificant de pagament. La pàgina d'Oncampus us generarà 2 pdf's per separat que heu de combinar per crear un únic pdf. Un cop hagueu pujat a e-Secretaria aquest únic pdf, heu d'enviar un email a cfis.relacions.internacionals@upc.edu informant per a què us validem l'assegurança i no es cobri novament al fer la matrícula. Feu-ho això amb temps suficient abans de la matrícula per evitar problemes de pagament per duplicat de la pòlissa.\nEn el cas d'estudiants que feu una estada als Estats Units (USA) o al Canadà, és obligatori que contracteu pel vostre compte l'assegurança On Campus abans de la matrícula i que la pugeu a e-Secretaria (és a dir, seguint la 2ª possibilitat descrita anteriorment). Ens heu d'avisar per a què la validem abans de fer la matrícula.\nHeu de tenir en compte que no podeu marxar de mobilitat sense l'assegurança, sota cap circumstància. A més, l'assegurança On Campus només us cobrirà mentre sou estudiants, és a dir, fins a què s'avaluï el vostre TFG a la UPC. Si decidiu allargar la vostra estada per motius personals, de turisme, o perquè voleu estar més temps fent recerca però un cop ja s'ha acabat el vostre TFG, haureu de contractar una assegurança addicional que us cobreixi. Aquesta estada més enllà de l'avaluació del TFG serà completament al marge de la UPC.\nÉs també molt important que el període de validesa de l'assegurança cobreixi tot el període de l'estada. Això vol dir que si, un cop iniciada la mobilitat, canvia la duració de l'estada, heu de trucar a On Campus per a modificar adientment aquest període de validesa de la pòlissa. On Campus us enviarà una nova pòlissa amb les noves dates, i llavors vosaltres heu d'enviar aquesta pòlissa al CFIS per email a cfis.relacions.internacionals@upc.edu. L'extensió de la durada de la pòlissa no implicarà un augment del cost si la nova durada s'inclou dins del mateix any acadèmic.\nExcepcionalment, la universitat de destí us pot demanar que contracteu una assegurança pròpia de la institució. En aquest cas, haureu de contractar les dues assegurances (OnCampus i l'obligatòria de la universitat acollidora).\nPels que marxeu a la Unió Europea, també us recomanem demanar la targeta sanitària europea. La podeu demanar online a través d'aquest enllaç i és gratuïta.\nDurant l'estada de mobilitat, a més del director/a a la institució de destí, necessiteu també un tutor, tutora o ponent local del TFG a la UPC. Aquest/a tutor/a haurà de fer un seguiment del TFG durant la vostra estada i fer alguns tràmits locals relacionats amb la gestió del TFG i la seva avaluació. Ha de ser un professor/a o investigador/a de la UPC. Quan el/la proposeu, us heu d'assegurar que compleix aquesta condició. Heu d'enviar un email a cfis.sotsdireccio.mobilitat@upc.edu quan ja sapigueu el nom, després de pactar-ho amb ell o ella i que doni el seu vistiplau. Serà també la vostra responsabilitat anar contactant amb el/la tutor/a durant l'estada per explicar-li l'evolució del TFG, fer un seguiment, etc.\nTràmits específics a fer al centre de destí:\nDe forma personal haureu de verificar en el web de la institució de destí si demanen un certificat d'idiomes o qualsevol altre document específic.\nSi no ens dieu el contrari, l'idioma per defecte de l'estada és l'anglès, independentment del país al qual aneu. Aquest és l'idioma que sortirà al certificat que us generarem per demanar l'ajut MOBINT de l'AGAUR (Generalitat de Catalunya) més endavant. Tingueu en compte que des de la Generalitat us demanaran, per tant, certificar un nivell mínim d'anglès. Si voleu que us consti un altre idioma diferent a l'anglès, si us plau, informeu el CFIS.\nEn algunes universitats o institucions de destí és possible que us demanin que ompliu un application form o que feu un tràmit formal d'admissió. L'investigador que us acull us dirà si és així i, si és necessari, haureu de seguir el procediment que correspongui i amb el calendari que fixi la institució d'acollida, adjuntant la documentació que us sol·licitin.\nÉs la vostra responsabilitat obtenir aquesta informació i actuar en conseqüència.\nDocumentació relativa a l’ajut del CFIS\nHaureu d’enviar a cfis.relacions.internacionals@upc.edu els següents documents:\nCarta d'acceptació de l'ajut de mobilitat signada.\nFull amb les dades personals i informació bancària (Annex I).\nDocument que acrediti la titularitat del compte bancari.\nA la secció d'Informació complementària de mobilitat podeu trobar més informació sobre altres ajuts i beques que podeu demanar.\nMatriculació del TFG a la UPC\nTots els estudiants us haureu de matricular del TFG a la UPC dins del període corresponent i seguint el calendari i instruccions detallades al següent enllaç.\nRegistre al Ministerio de Asuntos exteriores\nÉs recomanació de la UPC que els estudiants que marxin de mobilitat es registrin al següent enllaç perquè el Ministerio de Asuntos Exteriores pugui intervenir en cas que fos necessària alguna acció relacionada amb la Covid-19.\nTràmits específics per a l'estudiantat de mobilitat no Erasmus+\nCredencial de Mobilitat\nÉs el document que us acredita com a estudiant de mobilitat. Us l'enviarem i haureu de retornar-lo signat digitalment.\nQuan la proposta de precompromís estigui acordada i signada per les parts, haureu de lliurar a la secretaria signat per vosaltres, el/la sotsdirector/a de mobilitat del CFIS i el/la supervisor/a del centre de destí el Learning agreement for traineeships.\nSi teniu dubtes de com heu d'omplir el documents de Learning Agreement for traineeships, consulteu els Guidelines que trobareu aquí.\nAbans de signar l'agreement, envia'l per email al sotsdirector/a de mobilitat del CFIS per a què et doni el seu vist-i-plau: cfis.sotsdireccio.mobilitat@upc.edu\nHeu d'enviar un email a cfis.relacions.internacionals@upc.edu quan hagueu lliurat el document a través de l'e-secretaria per a què es validi el document.\nPer poder confirmar la vostra mobilitat, és necessari que us descarregueu dues còpies del document anomenat Conveni financer que trobareu a l'e-Secretaria dins de l'apartat Mobilitat-Estada de mobilitat-Documentació (heu d'escollir prèviament l'expedient CFIS al desplegable "Perfil" a dalt a la dreta). Les dues còpies originals les haureu de signar digitalment i un cop les hagi signat el/la sotsdirector/a de mobilitat del CFIS, us enviarem el document.\nHeu d'informar de dos comptes bancaris mitjançant e-Secretaria (heu d'escollir prèviament l'expedient CFIS al desplegable "Perfil" a dalt a la dreta):\nCompte bancari per rebre l'ajut Erasmus+: Omple les dades del compte bancari on vols rebre l'ajut Erasmus+ dins d'e-Secretaria > Mobilitat > Estada de mobilitat > Dades generals.\nCompte bancari per si heu de retornar diners de l'ajut Erasmus+: Per poder cobrar, necessitarem un ordre SEPA associat a un compte bancari. L'heu de tenir pujat i validat a la vostra e-secretaria\nEls estudiants que marxin en el marc del programa Erasmus+ estaran obligats a fer una prova de nivell d'idiomes en començar i finalitzar l'estada. El resultat del test d'idiomes no podrà condicionar, en cap cas, la mobilitat. La informació i instruccions sobre com fer el test d'idiomes la podeu trobar aquí (a la secció d'Erasmus+).\nQuan la proposta de precompromís estigui acordada i signada per les parts, l'estudiantat lliurarà a la secretaria signats per ell/ella, el/la sotsdirector/a de mobilitat del CFIS i el/la supervisor/a del centre de destí un dels següents documents, segons correspongui:\nLearning agreement for studies (Erasmus+) quan et matriculis formalment del TFG a la institució de destí.\nLearning agreement for traineeships (Erasmus+) quan no et matriculis formalment del TFG a la institució de destí.\nSi tens dubtes sobre com has d'omplir el Learning Agreement for traineeships, consulta els Guidelines. Abans de signar l'agreement, envia'l per email al sotsdirector/a de mobilitat del CFIS perquè et doni el seu vist-i-plau: cfis.sotsdireccio.mobilitat@upc.edu\nHeu d'enviar un email a cfis.relacions.internacionals@upc.edu quan hagueu lliurat el document a través de l'e-secretaria perquè es validi el document.\nHaureu de demanar la beca Erasmus+ un cop la convocatòria corresponent estigui oberta, seguint les instruccions del web de gestió acadèmica de la UPC que trobareu aquí.\nÉs recomanable que aquest document estigui signat i segellat per la institució de destí, però si no fos possible, l'acceptarem només amb la signatura del professor. En aquest cas, incorporeu al certificat el logotip de la institució.\nEn incorporar-vos, heu de lliurar el document escanejat a la vostra e-secretaria i enviar un mail a cfis.relacions.internacionals@upc.edu avisant per tal que us validem el document.\nTrobareu el document, tant per no-Erasmus com per Erasmus+ a e-secretaria > Mobilitat > Estada de mobilitat > Documentació. L'heu de descarregar i terminar d'omplir. En cas que la mobilitat sigui a una empresa i el seu nom no surti al document, cal que l'afegiu a mà.\nÉs molt important que seguiu les especificacions i instruccions que consten als models dels certificats perquè si no, el certificat no serà vàlid. Quan hagueu lliurat el document a través de l'e-secretaria, heu d'enviar un email a cfis.relacions.internacionals@upc.edu informant perquè es validi el document.\nTeniu en compte que si heu demanat un ajut MOBINT de l'AGAUR (Generalitat de Catalunya), és possible que també us demanin un certificat addicional al nostre seguint el seu model específic que trobareu al seu web.\nModificació del Learning agreement (si escau)\nSi feu alguna modificació de l'acord acadèmic (termini, etc.), el model a enviar és el que correspongui d'entre els següents:\nModificació de Learning agreement for traineeships (no Erasmus)\nModificació de Learning agreement for studies (Erasmus+)\nModificació de Learning agreement for traineeships (Erasmus+)\nTan aviat com sapigueu que voleu fer algun tipus de modificació, heu d'enviar un email a cfis.relacions.internacionals@upc.edu per tal de donar-vos instruccions concretes sobre com procedir.\nExtensió de l’estada (si escau)\nl'estada ha començat 30 dies abans,\nl'estada acabarà 30 dies més tard,\nl'estada ha començat uns dies/setmanes abans i finalitzarà uns dies/setmanes més tard i la suma de la diferència és igual o superior a 30.\nLa sol·licitud ha d'arribar, com a molt tard, un mes abans de la finalització de l'estada.\nHeu de contactar amb el CFIS, sempre i com a primer pas, enviant un email a cfis.relacions.internacionals@upc.edu tan aviat com sapigueu que estendreu l’estada per rebre les instruccions concretes. Els documents que s’hauran de tramitar novament seguint les instruccions que us donarem són:\nnova carta d'acceptació/invitació de la institució de destí amb les noves dates\ncertificat per la beca MOBINT (si escau)\nmodificació de l'assegurança On Campus (MOLT IMPORTANT: si les dates originals de l'assegurança On Campus no cobreixen el nou període de l'estada, heu de contactar amb On Campus i demanar que les modifiquin, cosa que es fa sense cost addicional, i enviar-nos una còpia de la pòlissa modificada amb les noves dates). Per la modificació de les dates de l'assegurança, On Campus us demanarà un certificat nostre amb les noves dates que us prepararem tan aviat com ens aviseu.\nLa informació completa del procediment la teniu al següent enllaç.\nCertificat d'estada (Certificate of attendance)\nJust abans de tornar, heu d'assegurar-vos que la persona corresponent de la institució de destí us signa el certificat d'estada (Certificate of Attendance). També ha d'estar segellat per la institució de destí. Si la institució no té segell, heu d'incorporar al certificat el logotip de la institució. Ens haureu d'enviar el document escanejat a cfis.relacions.internacionals@upc.edu.\nTrobareu el document, tant per no-Erasmus com per Erasmus+ a e-secretaria > Mobilitat > Estada de mobilitat > Documentació. L'heu de descarregar i terminar d'omplir. En cas que la mobilitat sigui a una empresa i el seu nom no surti al document, cal que l'afegiu a mà. Quan hagueu lliurat el document a través de l'e-secretaria, heu d'enviar un email a cfis.relacions.internacionals@upc.edu informant per a què es validi el document.\nÉs molt important que seguiu les especificacions i instruccions que consten als models dels certificats perquè si no, el certificat no serà vàlid. En particular, hi ha aquests requisits:\nLa data de signatura no pot ser prèvia a la data de fi de l'estada (ha de ser igual o posterior).\nHa de ser el nostre model (paràgraf anterior). NO S'ACCEPTA el certificat d'estada propi de la universitat/institució d'acollida.\nEls estudiants heu d’enviar a cfis.relacions.internacionals@upc.edu a la tornada els següents documents:\nDeclaració d’ajuts, beques i altres fonts de cofinançament i taxes o assegurances addicionals a OnCampus pagades a la institució de destí (Annex II).\nInforme de valoració personal de la vostra experiència (tot l'estudiantat de mobilitat). Les indicacions del contingut que ha de tenir aquest informe estan detallades a la carta de concessió de l'ajut de mobilitat CFIS\nTest final d'idiomes (només l'estudiantat Erasmus+): la informació i instruccions sobre com fer el test d'idiomes la podeu trobar aquí (a la secció d'Erasmus+). Uns dies abans de finalitzar l’estada rebreu un email amb l’enllaç personalitzat. En cas de no fer-lo implicarà la devolució de l’ajut.\nEnquesta online final d'estada (només l'estudiantat Erasmus+): uns dies abans de finalitzar l’estada rebreu un email amb l’enllaç personalitzat. En cas de no fer-lo implicarà la devolució de l’ajut.


Desencert del Femení Sant Adrià davant el bombardeig del Segle XXI (59-80) - Diari de Sant Adrià\nDesencert del Femení Sant Adrià davant el bombardeig del Segle XXI (59-80)\nEl sènior del Femení Sant Adrià no va tenir la seva millor nit al partit avançat de la jornada 16 de Lliga Femenina 2 davant el Segle XXI. El conjunt d’Enric Cervera va mostrar la seva millor i pitjor versió davant l’equip més en forma del grup B de LF2.\nLes defenses es van imposar als atacs abans del descans, amb el marcador sempre a favor de Femení Sant Adrià. El tir exterior de Broncano i Barceló va mantenir les adrianenques al capdavant del partit (32-29).\nUn Sant Adrià amb un vull i no puc davant d’un Segle XXI absolutament encertat des de la línia de tres. Diferència final excessiva encara victòria visitant més que justa (59-80). Desgast físic d’un Femení Sant Adrià que ho va intentar però va topar amb rival més encertat.\nArticle anteriorUn estudi fet a l’Atenció Primària Metropolitana Nord confirma que els test s’han de fer amb mostra nasal i no bucal\nArticle següentLa Generalitat aposta per les Tres Xemeneies per un ‘hub’ tecnològic


L’Ajuntament d’Olot col·labora amb la Fundació Impulsa – Fundació Impulsa\nL’Ajuntament d’Olot aportarà 26.000 euros perquè alumnes amb dificultats socioeconòmiques del municipi accedeixin als programes Impulsa. Aquesta ajuda s’emmarca en les partides que el consistori garrotxí destina a la recuperació social de les famílies a causa de la pandèmia. Així, l’Ajuntament d’Olot se suma a les quinze Organitzacions Impulsores de La Garrotxa que permeten becar 46 joves de la comarca.\nAl participar dels programes de la Fundació Impulsa els alumnes seleccionats reben una beca per a cursar Formació Professional (FP), un ordinador, el suport d’una persona mentora que els fa un acompanyament humà i formacions complementàries per adquirir competències transversals en autoconeixement i habilitats relacionals així com formacions adreçades a l’accés al mercat laboral.\nAquesta aportació ha estat possible gràcies a la intermediació de l’ambaixador de la Fundació Impulsa a La Garrotxa, Jordi Rabat, CEO de l’empresa Energy Tools. Els ambaixadors juguen un paper cabdal obrint portes i enfortint els vincles amb el teixit empresarial i les institucions públiques.\nGràcies a la col·laboració d’organitzacions del territori, la Fundació Impulsa beca cada curs més de 150 joves amb necessitats socioeconòmiques a Osona, la Garrotxa, el Berguedà i el Moianès.\n← “De qui lidera ens hem de preguntar quina contribució ha fet per a un món millor”\n"De qui lidera ens hem de preguntar quina contribució ha fet per a un món millor"\nL’Ajuntament de Les Preses es compromet amb la Fundació Impulsa →


“En aquests moments hi ha tres projectes en marxa finançats per la institució provincial que sumen al voltant de mig milió d'euros”, destaca l'alcalde\nL'alcalde de l'Alcora, Samuel Falomir, ha posat en valor les “destacades inversions” que la Diputació de Castelló, presidida per José Martí, està duent a terme en la localitat.\nD'una banda, les obres del parc de Protecció Civil, que està previst que òbriga les seues portes en el primer trimestre d'enguany. Es tracta de l'última fase del projecte, consistent en l'adequació del complex, i ascendeix a 296.432,05 euros.\nCal recordar que en aquest edifici se centralitzarà la unitat de maquinària i logística (UML) del Consorci, formada per 10 persones i 16 vehicles professionals, i la seu provincial de Protecció Civil, que coordina un operatiu de més d'un centenar de voluntaris i voluntàries.\nEl diputat de Bombers, Abel Ibáñez, ha visitat aquest matí el recinte acompanyat de l'alcalde de l'Alcora, Samuel Falomir.\nUn altre dels projectes en marxa és la millora del passeig i creació d'un espai de jocs al carrer Júcar, situat enfront de l'edifici de Protecció Civil. Una actuació de 160.000 euros destinada, principalment, a millorar l'accessibilitat en la zona.\nUn altre projecte subvencionat per la Diputació que s'està executant en l'actualitat és l'adequació d'un solar a l'avinguda Teniente General Michavila.\nL'actuació se suma a les iniciatives del consistori dirigides a dignificar els espais urbans, ja que servirà per tal de reconvertir i posar en valor una zona hui deteriorada amb la finalitat que els veïns puguen gaudir d'ella.\nEl projecte s'eleva a 40.000 euros i consisteix en l'execució d'una zona pavimentada, a continuació de la vorera existent, i una altra zona amb un espai verd. Una intervenció que comprén una superfície aproximada de 225 m².\nFalomir ha agraït la implicació de la Diputació en tots aquests projectes que serviran per a transformar l'Alcora, sumar serveis, i millorar la qualitat de vida i el benestar dels veïns i veïnes.


BMW presenta els nous X5 M i X6 M | ElMotordeGirona.cat\nEls nous BMW X5 M i X6 M combinen les característiques típiques de la X de BMW (exclusivitat, robustesa, agilitat i utilitat diària) amb les altes prestacions dels models M de BMW.\nGràcies a les seves marcades formes, els nous X5 M i X6 M mostren a primera vista les seves ambicions. L’exterior és tot del mateix color. La diferència de les dimensions dels pneumàtics davanters i posteriors accentuen l’ample de via. Les grans entrades d’aire frontals, les brànquies laterals que porten l’emblema del model, així com les sortides d’aire en els passos de roda davanters, el suport doble dels retrovisors exteriors, típics dels models M, els quatre tubs d’escapaments, també propis d’aquests models, així com l’aleró posterior del BMW X6 M, garanteixen una imatge pròpia de les versions M de la marca alemanya. L’exclusiva oferta es completa mitjançant llandes d’aliatge lleugeres M de 20 polzades de diferents dimensions davant i darrera, o opcionalment amb llandes d’aliatge lleugeres forjades M de 21 polzades.\nEl disseny de l’habitacle combina components esportius i exclusius materials. Així ho confirmen el tauler d’instruments M, el volant M de cuir amb lleves de canvi d’alumini, la palanca selectora de canvis M amb accionament a la caixa de canvis M de doble embragatge, els seients davanters esportius M regulables elèctricament, el reposapeus M per al conductor, la pantalla virtual opcional Head-Up Display que inclou funcions com la marxa que està posada o el marge de revolucions.\nEl nou motor M TwinPower Turbo del BMW X5 M i del BMW X6 M és el propulsor més potent que BMW ha desenvolupat per a un model de la marca amb tracció total. El motor V8, que va associat a una caixa de canvis M Steptronic de 8 marxes amb Drivelogic, té una potència màxima de 575 CV i incorpora la innovadora tecnologia M TwinPower Turbo amb càrrega TwinScroll Bi-Turbo, col·lector compartit per les dues bancades, Valvetronic i injecció directa de gasolina High Precision Injection.\ntags: BMW BMW X5 M BMW X6 M X5 M X6 M\nprevious Ford posa al dia el Kuga\nnext Porsche Panamera Exclusive Series, expressió màxima d’equipament


L'ANY DE L'ESTRELLA - Librerías Espacio Lector Nobel\nEstem davant del darrer recull de poemes de Teresa Costa-Gramunt, i en ell hi trobarem aquella petita o gran llum que ens orienta en la foscor. Com diuen mestres antics: No apareix l'estrella fins que l'ànima del viatger no la necessita per al viatge. L'estrella: imatge de l'anhel íntim de buscar-la. I l'aventura que segueix la llum demana l'ànim despert. Amb pròleg dÆOriol Pi de Cabanyes


Sense pensar gaire: de setembre 2012\nFa una setmana... i fins avui no he tornat a córrer. Vaig fer la Matagalls-Montserrat, em va engrescar un cosí que al final no va venir i vaig anar-hi sol. Els primers 30 quilòmetres amb dues noies i a partir de llavors els 54 quilòmetres finals, sol. Totalment sol. Tota la nit sol. Tot el matí sol. Tot el migdia sol. No per la por de perdre'm (el camí està excepcionalment ben marcat), ja que hi ha gent contínuament, sinó pel fet de poder parlar amb algú més que les 4-5 frases que em creuava amb la gent. Portava unes butllofes horroroses als talons i això em feia anar lent a les baixades, tothom m'avançava i jo m'enfonsava cada cop més en el meu pou de merda particular. En fi. Ja està fet... Les pujades no em costaven massa, vaig tenir forces fins l'últim moment. Fins i tot a la pujada de les aigües, a dalt de tot de Montserrat, després de cruspir-me 4-5 dàtils (sucre i energia pura), vaig arribar molt bé de forces per portar 80 quilòmetres a les sabates. Si no fos perquè pujava plorant d'alegria i emoció, hagués pogut arribar fins i tot corrent...\nDe moment, dubto que hi torni (tot i que la majoria de gent diuen que repetiré), ho vaig passar malament. Sabia que ho passaria malament, però no tant.\nEl martiri va començar baixant cap a Sant Llorenç: anava molt pendent del llum, se m'acabaven les piles del frontal (el segon joc, encara me'n quedava un altre per fer 4-5 hores) i de cop i volta em vaig adonar que em feien molt mal els peus, eren les butllofes dels talons. Allà ja vaig veure que fins llavors encara no havia fet res de res.\nDesprés d'acabar, arribar a casa i netejar-me, vaig fer repàs de peus. Les butllofes a la cara exterior dels talons eren terribles. Horroroses. Tot i així, la part de la planta dels metatarsos (la part davantera que toca a terra quan caminem, just després dels dits) estava intacta, finíssima. Val a dir que m'havia dedicat a endurari-la tot l'estiu, anant descalç tots els dies que podia, sempre, per fer-ho tot...\nRunkeeper em diu que vaig cremar gairebé 7000 calories. La veritat jo hauria dit que n'havia cremat més. Vaig arribar a casa, em vaig pesar i havia perdut vora 900 grams, tot i haver menjat com un podrit. Durant tota la cursa no em vaig privar de res. Vaig fallar una mica al primer control (només 3-4 talls de coca, un te i una mica de codony), però quan vaig arribar al sopar no vaig ser conscient de què estava fent fins que m'havia cruspit 7 o 8 entrepans de tonyina. Realment tenia tanta gana i necessitat de nutrients que ni sabia què feia... quan em vaig adonar de què em passava, em vaig moderar una mica, i a partir de llavors em vaig emportar fruits secs per anar picant durant una hora després d'haver marxat, així també se'm feia menys pesat. Si algú em diu que havia menjat 10000 o 12000 calories, m'ho crec perfectament. A Matadepera em devia menjar tranquil·lament 7 o 8 dònuts amb Nesquik per esmorzar (juntament amb galetes i fruits secs per una hora).\nEm vaig veure poc menys de 12 litres d'aigua (vaig omplir el Camelbak 6 vegades), i se'm va acabar a mitja hora d'acabar, realment va ser un tros molt dur, però com he dit abans, portava molt sucre.\nEm costa bastant pixar en públic, el primer cop que vaig pixar va ser a les 12 de la nit (per tant, portava més de 7 hores sense fer-ho i bevent molt líquid), vaig pixar 4 cops més en les 21 hores i mitja que vaig fer. Realment és molt poc, però és que sóc així...\nEn les 21 hores no vaig seure més de 15 o 20 minuts en total: només vaig seure per canviar-me els mitjons (3 jocs nets). Crec que si m'hagués assegut per descansar una mica, no m'hagués aixecat (a Montserrat em vaig asseure per treure'm el xip i em va costar un esforç titànic tornar-me a posar dempeus).\nSi algú és tan boig com per anar-hi, que s'emporti fruits secs i menjars amb sucres ràpids (caramels, llaminadures, dàtils, panses, orellanes...), les baixades de sucre en moments d'esforç màxim es paguen molt cares. I si em voleu fer cas, passeu de la merda de beguda isotònica que donaven... en vaig fer un glop a Aiguafreda i ja en vaig tenir prou. Una de les noies que venia amb mi li va entrar com una merda i va haver de plegar després de 2 hores amb mal de panxa...\nUns apunts que vaig escriure l'endemà mateix de la travessa al fòrum de l'organització, amb uns bessons com dues pedres d'esmolar:\n"Jo ahir estava fet pols. Em vaig adormir al cotxe, em vaig adormir a la banyera, i em vaig adormir al llit a les 7. Tenia els turmells que semblaven dues fustes, no els podia ni bellugar. La meva dona va tenir el detallàs de fer-me uns massatges i m'he llevat a les 8 del matí, bastant bé, contra tot pronòstic. Tinc el quàdriceps i l'esquena que podria dir que sembla que no fessin res ahir, com nous. En canvi, he perdut tota l'elasticitat del tendó d'Aquil·les i això fa que camini d'una manera força penosa. Sigui com sigui, al cop d'una miqueta de caminar (i que s'escalfi tot), encara puc caminar d'una manera acceptable.\nAhir vaig acabar per tossut, no per salut. Hauria estat molt més assenyat fer com feia molta gent: llançar la tovallola a Matadepera; però sé que si ho hagués fet, hauria acabat tornant l'any vinent (i això faria multiplicar encara més el patiment). El campament de matí a Matadepera semblava, com vaig sentir per allà, la primera escena de Salvar al soldat Ryan: mutil·lats i esguerrats arreu.\nTambé aprofito per donar les gràcies a tothom qui em va donar conversa i ànims, especialment a partir de Vacarisses. Va ser un tram especialment mortal per a mi, ja que després de 14 hores sense parlar amb ningú tenia el cap a qualsevol altre lloc, però a la marxa no...\nVaig plorar quan em va trucar la meva dona a les 7 del matí, feia 7 hores que no parlava amb ningú. Vaig plorar molt, moltíssim, quan vaig arribar a Vacarisses i vaig veure el massís de Montserrat (tot i que em semblava que allà havia de ser més a prop). I vaig plorar encara més a l'última recta abans de les escales finals quan vaig veure tothom aplaudint i les meves filles amb un cartell de 'Papa campió' (continuo plorant ara escrivint-ho).\nPer passar tota la nit tenia podcasts endarrerits al mòbil. Els vaig acabar tots a les 12 del migdia.\nPublicat per Ruben a 23:45 5 comentaris:\nEtiquetes de comentaris: a córrer, matagalls-montserrat\nManifestació poc independentista...\nLes imatges parlen soles, em sembla.\nLa trobada de la Marxa dels Vigatans, a la bassa dels hermanos. Multitudinària!\nQuan jo era petit, era impensable córrer pel carrer amb una estelada, com aquesta canalla. Tombem la truita!\nI per si no estiguéssim prou encesos, el gran discurs de Lluís Solà i Sala a la plaça de la Catedral. Mireu-lo, 9 minuts de la vostra vida procrastinadora ben invertits!\nI ja a Barcelona, on pel que sembla la manifestació era ben poc independentista...\nEtiquetes de comentaris: 11s2012, guanyarem, manifestació\nDesprés d'estar molt content per la debacle de les seleccions de la mare Espanya (llàstima de l'últim esprint de medalles) i de veure tantes hores d'esports televisats com vaig poder (i de piular-ho dia rere dia), quatre pensaments sobre el tema:\nM'he alegrat molt de veure com es perdien medalles, dia rere dia, i com des de Teledeporte s'esforçaven cada dia més a posar més cara de pòquer que el dia anterior...\nEspecialment quan ens volien fer creure que Espanya era una potència en tots els esports en què competia.\nM'ha agradat sentir que abans de guanyar la medalla en windsurf, la federació espanyola havia votat per retirar-li l'estatus d'esport olímpic...\ni just després d'aconseguir la medalla d'or, es van haver d'afanyar a dir que no havien meditat prou la decisió.\nConyes a part, el que sí que m'ha sabut greu és veure com els esforços i sacrificis d'esportistes no han servit per res, després de 4 anys d'il·lusions, tornar a casa amb una mà a cada ou no li agrada a ningú (no em va saber gens de greu veure els idiotes de La cojita, amb la seva prepotència; si Pierre de Coubertin torna en forma d'esperit de Nadal, espero que els foti uns quants clatellots olímpics a tots els seus membres).\nPer cert, dissabte a la tarda tinc una cita al Collformic. M'espera tota una tarda, nit, matinada i matí de marxa, no m'estic de res!\nPublicat per Ruben a 14:35 Cap comentari:\nEtiquetes de comentaris: a córrer, olimpiades


La CUP considera que ERC i ECP estan governant millor, però el canvi promès no arriba - Tottarragona.cat :: Diari digital independent d'informació i d'opinió de Tarragona\nLa CUP considera que ERC i ECP estan governant millor, però el canvi promès no arriba\nEs compleix un any des que la CUP de Tarragona vam facilitar l’alcaldia a Pau Ricomà i, per tant, el govern bipartit d’ERC i ECP. La CUP va prendre aquesta decisió amb el convenciment que només així posaríem fi al caciquisme imperant les darreres dècades. Mai vam tenir la certesa que ERC i ECP farien realitat la transformació profunda que necessitava, i necessita, Tarragona, però s’obria una possibilitat que amb Ballesteros era impossible.\nNo deixarem de recordar que la CUP no va donar l’alcaldia a ERC a canvi de cadires, ni de més càrrecs de confiança, ni millors remuneracions, ni més representació, sinó que vam acordar cinc punts que entenem que eren claus per conformar la base d’un canvi a la ciutat i que, alhora, enteníem que eren de mínims. És en aquest sentit que, quan valorem el grau de compliment d’aquells acords veiem que el compromís polític de canvi i de transformació ha quedat fagocitat per les dinàmiques imposades, directament o indirecta, dels poders fàctics de la ciutat. Es compleix un any de mandat i encara no s’ha començat a fer l’estudi sobre la internalització del contracte de neteja, ni el de la qualitat de l’aire. No s’han contemplat els pressupostos participatius, no s’ha dut a terme el cens de pisos buits (ni s’ha sancionat els bancs i els grans tenidors, més enllà de modificar l’ordenança de l’IBI) i tampoc s’ha iniciat cap procés de modificació del POUM per preservar l’Anella Verda que va des del Gaià al Francolí.\nERC no ha estat capaç d’executar cap dels acords de mínims adquirits amb la CUP malgrat coincidien amb el seu propi programa i, el que és pitjor, la resta de les seves pròpies promeses electorals, igual que les d’ECP, han quedat clarament diluïdes. Confiem que, pel bé de la ciutat, tots els projectes promesos comencin a fer-se realitat. De moment, és innegable que la manera de governar és millor que la del PSC en companyia dels seus múltiples socis (entre aquests la mateixa ERC en el seu moment), però haurem de seguir preguntant-nos: i el canvi, per a quan?\nRedacció TT - 15/06/2020 - 15:37h\nMitllor? Ja Ja Ja !!...Quina colla !!


Divuit editorials i una trentena d'activitats: la Fira Indilletres s'adapta al coronavirus - Diari de Girona\nDivuit editorials i una trentena d'activitats: la Fira Indilletres s'adapta al coronavirus\nLa majoria d'actes es faran a la plaça del Castell i a la sala capitular per garantir les mesures de seguretat\nacn la bisbal d'empordà 16.06.2020 | 16:29\nCartell de la tercera edició de la Fira Indilletres de la Bisbal d'Empordà, que el coronavirus ha obligat a posposar al cap de setmana del 29 i 30 d'agost. ACN\nCartell de la tercera edició de la Fira Indilletres de la Bisbal d'Empordà, que el coronavirus ha obligat a posposar al cap de setmana del 29 i 30 d'agost.\nLa Fira Indilletres de la Bisbal d'Empordà tindrà tercera edició aquest 2020, però adaptada al coronavirus. La pandèmia ha obligat a posposar-la fins al darrer cap de setmana d'agost, però l'organització ja avança que, com sempre, hi haurà tota mena d'activitats. En seran fins a una trentena, que giraran al voltant del món del llibre, i on no hi poden faltar les presentacions. La pandèmia, això sí, ha obligar a ajornar la beca destinada a editorials. La fira se celebrarà a la plaça del Castell i a la sala capitular per garantir les mesures de seguretat. Aquest 2020, l'Indilletres reunirà divuit editorials; una xifra que s'ha reduït respecte l'any passat perquè no totes han pogut adaptar-se a les noves dates obligades per la covid-19.\nDebats, conferències, tertúlies, recitals poètics, clubs de lectura, teatre, concerts i moltes presentacions de llibres. Després d'anunciar que es posposava als dies 29 i 30 d'agost –sempre s'havia fet a principis de juny- l'organització de l'Indilletres i l'Ajuntament de la Bisbal han presentat avui la programació de la fira.\nUna edició, la d'aquest 2020, que com tot allò que es fa, ve marcada per les restriccions arran de la covid-19. Per això, l'Indilletres se celebrarà entre la plaça del Castell i la sala capitular, per poder garantir les mesures de seguretat.\nEl tret de sortida el donarà el guionista Jair Domínguez, amb una proposta sorpresa. I entre els escriptors, traductors, artistes, youtubers o viquipedistes que passaran per aquesta tercera edició, l'organització en destaca noms com Enric Casasses (que ja hi va ser l'any passat), Joan Daniel Bezsonoff, Joan Benesiu, Francesc Serés, Valèria Gaillard, Jordi Raventós, Dolors Udina, Adrià Pujol, Joan Isaac, Carles Xuriguera, Àlex Hinojo, Albert Lloreta, Carles Sanjosex, Miquel Aguirre, Juli Gutiérrez Deulofeu o Valentina Planas.\nEn total, al llarg del cap de setmana l'Indilletres aplegarà una trentena d'actes amb l'objectiu de "refermar" l'aposta de la fira "per la literatura, la llengua i el país", en destaquen els organitzadors. Aquest any, si bé la situació generada per la covid-19 ha obligat a ajornar la Beca Indilletres per a editorials (que vol servir per contribuir a establir lligams entre la cultura catalana i la resta de cultures del món), si que es manté el lliurament del segon Premi Llucieta Canyà de crítica literària ja publicada.\nFidel al seu compromís amb la llengua, Indilletres ha programat el monòleg 'Pompeu Fabra, jugada mestra!' a càrrec de l'actor Òscar Intende, que girarà al voltant del pare de la gramàtica catalana. I del programa també en destaca la tertúlia-concert sobre el nou disc del bisbalenc Sanjosex, l'àlbum 'Dos somnis' (amb sis cançons inèdites enregistrades).\nEn aquesta 3a edició, la fira comptarà amb divuit editorials independents. "Si bé l'any passat la xifra va ser més alta, el canvi de dates ha dificultat que d'altres que també ho desitjaven hi puguin ser presents", explica l'organització. Però tot i això, hi afegeix, "la participació editorial és d'allò més positiva tenint en compte la delicada situació actual".\nEn concret, les editorials independents que aquest 2020 participaran a la fira són Voliana Edicions, Cafè Central, Edicions Cal·ligraf, Lapizlàtzuli editorial, Edicions Tremendes, Lletra, Impresa Edicions, Albertí Editor, Editorial Trípode, Llibres del Segle, Editorial Adesiara, L'Art de la Memòria, Tigre de Paper, Edicions Poncianes, Tushita Edicions, Editorial Karwan, Edicions Sidillà, Neret Edicions i Llibres del Delicte.\nIndilletres va néixer el 2018 gràcies a un grup de veïns que volia organitzar cada primer cap de setmana de juny una fira d'editorials independents a la Bisbal d'Empordà. Hi participen també les llibreries, la Biblioteca, l'Ajuntament de la Bisbal d'Empordà, i compta amb el suport d'Òmnium Cultural i Edicions Sidillà.